hegyi beszéd XXIV.
A böjt jutalma
Máté 6:16–18
Lekció: 

Azt hiszem, hogy sokunk nevében mondhatom, hogy a fenti igénkkel egyetlen problémánk van: az „amikor”. „Amikor pedig böjtöltök…” – de böjtölünk-e? (És azt hiszem, félretehetjük azt a tényt, hogy felekezetünkben szoktunk negyedévente böjtöt tartani.) Része-e a böjt az életünknek? A zsidóságban a böjt az egyik meghatározó vallásos kötelesség volt, az adakozás és imádság mellett. Jézus pedig ezt helyben hagyja, amikor a hegyi beszédben tanít. Az Újszövetség több helye is feljegyzi a böjt ma is érvényes fontosságát. A farizeusok kérdésére Jézus azt válaszolta, hogy tanítványai nem böjtölnek, mert velük van ő, a Vőlegény. Ám amikor a Vőlegény majd elvétetik, akkor a tanítványok is böjtölni fognak (Mk 2:19–20). És a tanítványok böjtöltek… Böjtöltek, mielőtt kiválasztották volna Pált és Barnabás a missziói útra (ApCsel 13:2–3). Böjtöltek, amikor véneket választottak a gyülekezetnek (ApCsel 14:23). Pál apostol úgy tekint vissza az életére, mint ami gazdag volt „gyakori böjtölésben” (2Kor 11:27). Vagyis a böjt nem egy, az első századra kihalófélben lévő szokás, hanem Isten népének egyik eszköze arra, hogy Istent keresse.
A böjt az élelemtől való tartózkodás Isten keresése érdekében
Ezen a ponton álljunk meg, és pontosítsunk pár dolgot. Mi a böjt? Nagyon egyszerűen a böjt az ételtől és italtól való tartózkodás egy bizonyos ideig. Ez lehet teljes vagy részleges (Dán 10:2–3), sőt vannak, akik kiterjesztik ezt más, ételen kívüli dolgoktól való tartózkodásra.[footnoteRef:1] Ám ez még csak a böjt egyik oldala. Miért vonnánk meg magunktól ételt? Hasznos a testünknek? Netalán kedvesebbé válunk Isten előtt? Nem. Semmi olyan nincs ebben a tettben, amivel jó pontokat szerezhetnénk Isten előtt. Isten nem mazochista, nem gyönyörködik az önsanyargatásban önmagában. Hanem a böjt arra való alkalom, hogy ebben az állapotunkban Istent keressük. A böjt és az imádság mindig összefonódik a Bibliában. Isten népe sosem böjtölt csupán az ételtől való tartózkodás kedvéért, hanem mindig azért, hogy egy-egy különleges helyzetben Isten útmutatását, bűnbocsánatát, segítségét keresse. Mózes böjtölt a Sínai-hegyen eltöltött negyven nap alatt, amíg Isten szavát hallgatta (5Móz 9:9). Dávid böjtölt a Bethsabéval való vétkezése után, hogy Isten bocsásson meg neki, és hagyja életben gyermekét (2Sám 12:15–20). Jézus böjtölt negyven napig a pusztában, hogy felkészüljön a szolgálatra (Máté 4:2). A közös mindezekben az, hogy a böjt csupán eszköz volt, hogy Istent keressék, és hozzá közel legyenek. [1:  Részletesebben lásd Donald S. Whitney: A keresztyén és a lelki fegyelem vonatkozó fejezetét.] 

Miért nem böjtölünk?
De akkor mi miért nem böjtölünk? Miért hallani alig tanítást a böjtről? Miért olyan távoli ez a személyes gyakorlatunktól? Két fő okot látok. Először is, előttünk lehet a rossz példa. A katolikus egyházban máig is gyakorlat a húsvét előtti böjt. Ám tudjuk, hogy ez a böjt legtöbb esetben külső és felszínes cselekedet volt. Nem társult hozzá igazán lelki tartalom, nem volt istenkeresés benne. Éppen ezért teljesen érthetetlenné és értelmetlenné vált. Miért ne egyek húst, ha máskor szabad? Mi haszna van? Legfeljebb annyi, hogy megnyugtatta a híveket, hogy ők eleget tesznek Isten követelményeinek, és „szénájuk” rendben van Istennél. De a külső szemlélő számára mindez értelmetlen, sőt sokszor képmutató szokást jelentett. Gondoljunk csak a Ramadánra, amikor a nap közbeni böjtöt féktelen lakoma követi a nap leszállta után. Ha ez a böjt, mondják sokan, akkor nem kérünk belőle.
Másodszor, a böjt nagy akadálya jelen korunk túlzott elfoglaltsága a vágyak kielégítésével. Sokszor nyilvánvaló, hogy mennyire a kényelmünk és vágyaink kielégítése van a középpontban. Vannak okoslámpáink, amelyek már telefonunkról is vezérelhetők, nehogy fel kelljen állni a kapcsolóig. Szinte bármit megvehetünk a nap 24 órájában, amit csak megkívánunk. A szállodák már régen többről szólnak, mint kényelmes pihenésről, a lényeg, hogy az igényeinket a lehető legteljesebben kielégítsék. Türelmünk sincs igazán próbára téve, ha valami megtetszik, szinte mindenhol hitelre is elviheted. Ebben az azonnali, fogyasztói világban annyira hozzászokunk a minket körülvevő jóléthez, hogy fel se merül igazán, hogy megvonjak valamit magamtól. Miért böjtölnénk?
Az igazi böjtben nemet mondunk a testünkre, mert van fontosabb dolog ennél
Ám Jézus mégis azt mondja, hogy „amikor pedig böjtöltök…” Hiába a rossz példák, hiába a jóléti társadalmunk, Jézus mégis úgy beszél a böjtről, mint az ő követőinek jellemző szokásáról. Miért böjtöljünk tehát?
Azért, mert a böjtben nemet mondunk a testünkre. Jézus beszél arról, hogy testi kívánságoknak lélekölő hatásuk van. „A tövis közé esettek azok, akik meghallgatták az igét, de elmenve az élet gondjai, gazdagsága és élvezetei megfojtották azt bennük, és nem hoztak gyümölcsöt.” (Lk 8:14) Jézus itt nem bűnös dolgokról beszél. A jólét és Isten teremtett dolgainak élvezete nem rossz önmagában. Mégis az Isten által adott jó dolgok olyan könnyen elfoglalják Isten helyét a szívünkben. Olyan könnyű boldogságunkat, örömünket ezekhez a fizikai dolgokhoz kötni, és elfelejtkezni arról, hogy az igazi kincs az Isten maga.
„Amikor jóllakásig eszel, és szép házakat építesz, és bennük laksz, és amikor marháid és juhaid megszaporodnak, és ezüstöd és aranyad is felhalmozódik, és mindennek bővében leszel, föl ne fuvalkodjék szíved, és el ne feledkezz az ÚRról, a te Istenedről, aki kihozott téged Egyiptom földjéről, a szolgaság házából.” (5Móz 8:12–14)
Ez a probléma nem új. Isten ugyanerre figyelmeztette a zsidókat is. Amilyen világosan látták Istenre való szorultságukat a pusztában, olyan nagy volt a veszély, hogy a bőség és jólét idején elfelejtkeznek a szabadító Istenükről. 
A böjtben pedig e lélektompító hatás ellen harcolunk. Ahogyan Pál mondja: „megsanyargatom a testemet, és szolgává teszem […] nehogy alkalmatlanná legyek.” (1Kor 9:27) A böjttel kivonjuk magunkat a fizikai dolgok bűvköréből, és azt keressük, hogy mi van a szívünkben: vajon Istent csak az ajándékaiért szeretem vagy önmagáért? Tényleg ő a legdrágább kincsem, amiért mindemet kész lennék odaadni – vagy fontosabb a boldogságom szempontjából egy szelet kenyér? Sokszor a válasz, amit kapunk, nem szívderítő. A böjt és a nélkülözés még inkább kihozza belőlünk, ami ott van. Ahogy egy szerző mondja:
„Harag, keserűség, irigység, veszekedés, félelem – ha ezek bennünk vannak, felszínre fognak kerülni a böjt közben. Először megmagyarázzuk, hogy haragunkat az éhség okozza. Ám később felismerjük, hogy azért vagyunk indulatosak, mert a harag lelke bennünk van. És örülhetünk ennek a felismerésnek, mert tudjuk, hogy van erre gyógyulás Krisztus hatalma által.”[footnoteRef:2] [2:  Richard Foster: The Celebration of Discipline (New York: Harper & Row, 1978), 48. Idézi John Piper: A Hunger for God, 22.] 

A böjt arra szolgáló eszköz, hogy szembesüljünk: szükségünk van gyógyulásra. És egyúttal azt is tudjuk, hogy a mi gyógyítónk Jézus Krisztus, akinek hatalma van átformálni minket. A böjtben őt keressük, Istennek azt a bárányát, aki szeretett minket, életét adta értünk, és egy új életet kezdett bennünk. Ez után kívánkozunk a böjt során.
Az igazi böjtben nemet mondunk az elismerés utáni vágyunkra
Ám a böjt nem csak a fizikai vágyaink megtagadásáról szól. A képmutatás, amelyet Jézus fő problémaként elénk állít ebben a részben, nem a testi vágyainkhoz köthető. A farizeusoknak nem volt problémája a böjtöléssel és önmegtagadással. Lukács evangéliumában Jézus beszél egy farizeusról, aki a templomba menve így imádkozott: „Isten, hálát adok neked, hogy nem vagyok olyan, mint a többi ember […] Böjtölök kétszer egy héten, tizedet adok mindenből, amit szereztem.” (Lk 18:11–12) Ez volt a farizeusok szokása: heti kétszeri böjt! Nem mondhatjuk, hogy nem voltak elkötelezettek.
Akkor nem dicsérni kellene őket inkább? Hát nem, mert e dicséretesnek látszó külső mögött teljesen más indíték húzódott meg: „Amikor pedig böjtöltök, ne legyetek olyan komor ábrázatúak, mint a képmutatók, akik eltorzítják arcukat, hogy lássák az emberek a böjtölésüket. Bizony mondom nektek, elnyerték jutalmukat.” (6:16) Mi volt a farizeusok végső motivációja? Az, hogy lássák őket az emberek, és felnézzenek rájuk. Hozzánk hasonlóan ők is szerettek sütkérezni az emberi dicséretek sugaraiban. Végső soron annyira magukkal voltak elfoglalva, hogy még az Isten iránti vallásos kötelességeiket is saját hírnevük utáni vágy szolgálatába állították.[footnoteRef:3] A végső cél az volt, hogy az emberek elismerjék őket. És ez a cél szentesítette az eszközt. [3:  John R. W. Stott, The Message of the Sermon on the Mount (Matthew 5-7): Christian Counter-Culture, The Bible Speaks Today (Leicester; Downers Grove, IL: InterVarsity Press, 1985), 140.] 

Ez pedig képmutatás, ahogy Jézus arra rámutat. Hiszen a felszínen, a külső alapján ez a farizeus kegyes ember, aki Istennel törődik. Eltorzított arca, komor ábrázata mind arról beszélt, hogy Istenért magát megtagadja. De szívében pont az ellenkező volt: Isten sosem volt fontosabb önmagánál. Mindig ő ült a trónon. Ez a nagy veszélye a képmutató vallásosságnak. Hogy még Isten is csupán egy eszköz a céljaim eléréséhez. 
Ezzel szemben áll Jézus szava: „Te pedig amikor böjtölsz, kend meg a fejedet, és mosd meg az arcodat, hogy ne az emberek lássák böjtölésedet.” (6:17–18a) Ha a farizeusok igyekeztek mindent megtenni azért, hogy az emberek felfigyeljenek „kegyes” tetteikre, akkor mit tegyen Jézus követője? Pont az ellenkezőjét: véletlenül se vonja direkt a figyelmet magára. Akárcsak az imádságnál és az adakozásnál: ne az uralja a szívet, hogy az emberek elismerjenek, és magam és mások szemében is kitűnjek. Hanem mosakodjak meg, mint ahogy máskor is tenném, és nézzek ki normálisan. Mindezzel Jézus nem a teljes titoktartást parancsolja. A böjtölésünket nem igazán lehet elrejteni a velünk együtt élők elől. Nem is azt mondja Jézus, hogy közös böjtöt se tartsunk, amikor láthatjuk egymás böjtölését. Mint ahogy az imádságnál se csak a belső szobában való imádság az elfogadható. Jézus egész tanítása a szívről szól: légy őszinte az Istennel való kapcsolatodban! Ne megfelelésből, emberekért, elismerésért cselekedj. Ha fel is merülnek ezek benned, mondj nemet rájuk! Legyen ez az egyik első dolog, amiért böjtölsz és könyörögsz, hogy Isten tegye őszintévé és helyessé az indítékaidat és tetteidet! 
Az igazi böjtben 
Ez pedig elvezet minket az utolsó pontunkhoz: hogyan böjtöljünk tehát helyesen? Világos, hogy itt nem módszerekről kell beszélnünk. Nem az a lényeg, hogy hetente kétszer vagy évente egyszer böjtölsz. Sem az, hogy milyen hosszan vagy milyen formában. Nem a böjt mikéntjével kell tisztában lennünk, hanem a böjt céljával. Jézus is erről tanít minket: „hogy ne az emberek lássák böjtölésedet, hanem a te Atyád, aki titkon van; és a te Atyád, aki látja, amit titkon tettél, megfizet neked nyíltan.” (6:18)
Jézus mindezzel azt mondja, hogy a böjt családi ügy a mennyei Atyám és közöttem. Miért böjtölök? Azért, hogy az Atyámmal legyek, és lássam az ő nagyságát az én életemben és a világban. Ez a böjt célja, és egyben ez a böjt jutalma is: Isten közelsége és dicsősége. 
Említettük, hogy a böjt mindig együtt járt az imádsággal. Mondhatjuk azt is, hogy a böjt valójában egy felfokozott imádság. Imádság a négyzeten. Amikor a testünk megfegyelmezésével, fizikai dolgok megvonásával a figyelmünket még inkább Istenre összpontosítjuk. Amikor testünk nélkülözése még inkább azt jelzi, hogy Istentől függünk, és rá hagyatkozunk. És szemben minden más dologgal, azt szeretnénk, ha Isten lenne az első az életünkben. A böjt ez az őszinte keresése Istennek: nem az ajándékaiért, nem az áldásáért, hanem önmagáért (vö. Jak 4:3). Ezért szükséges, hogy a bűnbánat a böjt szerves része legyen, hiszen a bűneink választanak el minket Istentől.
Tudom, hogy ez a lelkiállapot olyan éterinek, elérhetetlennek tűnik a mi kis hétköznapi valónkban. Elvégre nem szerzetesek vagyunk, akiknek nincs főbb dolga az imádságon és böjtölésen kívül. Hanem leterhelt diákok, játékra vágyó gyerekek, elfoglalt felnőttek, magánnyal harcoló egyedülállók, betegséggel küszködő idősek. Mit jelenthet ebben a földhözragadt állapotban számunkra a böjt? Azt, hogy a böjt által megszabadulunk az élet gondjainak és kívánságainak fojtogató töviseitől. Hogy keressük Istent, hogy adja meg azt a szívet, amely rá tud figyelni, önös érdekeink helyett az ő akaratát tartja szem előtt. 
John Piper felhívja a figyelmet, hogy a böjtölést épp csak megelőzi a Jézus által tanított imádság, a Mi Atyánk. Ez az imádság, különösen annak első része mintaként szolgálhat arra, hogy mit keressünk a böjt során. Jézus három kérést, három vágyat akar elültetni a szívünkbe: az Isten nevének megszentelését, az Isten országának eljövetelét és az Isten akaratának megcselekvését.[footnoteRef:4] Ezért a lelkületért kell könyörögnünk a böjt során: Isten neve legyen nagy és ismert e világon. Legyen ébredés a világban, és megújulás a keresztyének között. És legyen meg az ő akarata a mi életünkben is ugyanúgy, ahogyan a szent és tökéletes angyalok világában. Ha sokszor messze is érezzük magunkat ezektől a vágyaktól, a böjt pont annak eszköze, hogy ezért esedezzünk – és a mennyei Atyánk, aki titkon lát, megfizet nekünk. [4:  John Piper: A Hunger for God, 74–75.] 

Olvastam a dél-koreai ébredés egyik részletéről. Az ottani keresztyének 1980-ban egy evangelizációs „hadjáratot” terveztek, és azt remélték, hogy egymillió embert sikerül elérni az alkalmak által. Ám hat hónappal az alkalmak előtt a rendőrség értesítette őket, hogy visszavonják a korábban megadott engedélyt. Koreában zavargások voltak, és szükségállapotot hirdettek ki. A vezetők attól féltek, hogy túl nagy veszélyt jelent, ha ennyi ember gyűlik össze egy helyen. Az alkalmakat vezető egyik lelkész, Kim néhány társával együtt egy ún. „imahegyre” vonult el, ahol a koreai keresztyének rendszeresen imádkozni szoktak. Negyven napot töltöttek itt Isten előtt imádságban és böjtben az evangelizációért. Majd hazatértek, és bementek a rendőrségre. „Ó,” – mondta a rendőrtiszt, amikor meglátta – „közben átgondoltuk a dolgokat, és nyugodtan megtarthatják a gyűlésüket!”[footnoteRef:5]  [5:  Piper, 65–66.] 

A történet lényege nem az, hogy böjtöljünk sokat, és megkapjuk Istentől, amit akarunk. Hanem az, hogy a böjt segít azonosulni Isten céljaival. Segít, hogy arra vágyjunk, amire a mi mennyei Atyánk is. És a történet bátorít – Jézus tanításával összhangban –, hogy a böjt jutalma, az Istennel való mélyebb közösség és az ő akaratába való belesimulás sosem marad el.

[bookmark: _GoBack]Kívánom, szeretett gyülekezet, hogy mi is tudjunk böjtölni úgy, ahogy Jézus tanította. Hogy meglássuk a böjt értékét e világunk fojtogató élvezetei és gondjai között. Hogy vágyjunk arra, hogy ne akarjunk mást, se többet Krisztusnál, aki szeretett, vérén megváltott, és örök közösségbe vont minket magával. Ámen.

